ועדת הכלכלה, כנסת 20, פרוטוקול מספר 756, 2018-05-22 13:00

איתן כבל: שלום גברתי מנהלת הוועדה, היועצת המשפטית, הדובר, הרשמת, אורחים נכבדים, שלום לאה פדידה.

איתן כבל: יש לנו על סדר היום שתי הצעות: האחת היא תקנות, והשנייה היא הצעת חוק שבאה להשלים את התקנות ומטפלת בנושא העיצומים.

מרב תורג'מן: מדובר על חזקה לעניין מי ייחשב בעליו של בעל החיים.

איתן כבל: אני רוצה להזכיר שסיימנו את הקראת התקנות.

איתן כבל: טרם קראנו את הצעת החוק.

איתן כבל: נשארה לנו שאלה אחת, שבעטיה ביקשתי לקיים דיון, והיא בסוגיית השבב: האם לשבב יש השפעה, או עלולה להיות לו השפעה על תנובת החלב, איכות הבשר וכולי, כן או לא.

איתן כבל: אלה הטענות של כל אחד מן המציעים.

איתן כבל: ביקשתי ממשרד החקלאות, מגורמי המקצוע, להגיע לדיון הזה עם חוות דעת.

איתן כבל: אני לא איש מקצוע, אני לא מתיימר להיות איש מקצוע, אבל אנחנו בוודאי ככנסת, ובוודאי אם לא יגיע איש מקצוע אחר שיגיד באותות ובמופתים שהדברים לא נכונים, אני יכול להגיד שבאינסטינקט הבסיסי שלי לא נראה לי שזה אמור להשפיע, אבל זה לא יותר מאינסטינקט, זה לא תיוג מקצועי.

איתן כבל: ברשותכם, אאפשר לגורמים המקצועיים במשרד החקלאות להציג את העניין ונצא לדרך.

תמיר גושן: אני ד"ר תמיר גושן, מנהל השירותים הווטרינריים בשדה.

תמיר גושן: שבב אלקטרוני הוא רכיב אינרטי, בגודל של כחצי סנטימטר, שנמצא או בתוך תווית או מושתל מתחת לעור.

תמיר גושן: הוא לא מכיל מקור כוח ולא מקרין, אלא כאשר מופעל עליו שדה מגנטי חיצוני.

תמיר גושן: בתוך השבב יש סליל שהופך את השדה המגנטי לזרם חשמלי.

תמיר גושן: בעקבות הזרם החשמלי המידע העצוּר בתוך השבב משודר החוצה בתדר קבוע ונקרא על ידי הקורא, שמכיל את המגנט שיוצר את השדה המגנטי.

איתן כבל: זה עובד על אותו עיקרון, למשל, של השבב שיש לכלבים?

תמיר גושן: זה בדיוק אותו שבב שיש לכלבים, זה בדיוק אותו שבב שיש על בגדים.

תמיר גושן: אגב, השבב הזה מקובל לסימון בעלי חיים בכל העולם: סוסים, כלבים, חתולים.

איתן כבל: לא רק באוזן.

תמיר גושן: לא רק באוזן.

לאה פדידה: אבל לכלבים אין חלב.

איתן כבל: רק רגע, תני לו לסיים את הדברים.

תמיר גושן: מתועד גם סימון של בני אדם בעזרת השבבים האלה – לשאלה שעלתה כאן פעם.

תמיר גושן: עובדי משרד המשפטים במקסיקו תועדו, ונעשו ניסויים לפני כן.

תמיר גושן: יש חברות שמציעות לאנשים שלהן השתלה של השבב במקום העברת כרטיס.

איתן כבל: ראיתי את זה פה בארץ.

בצלאל סמוטריץ': אגב, זה רעיון לא רע לסמן את עובדי משרד המשפטים.

בצלאל סמוטריץ': ..

סעיד אלחרומי: עם הסיפור הזה נגיע לשבב שמזהה גם אנשים.

סעיד אלחרומי: שדה מגנטי יכול להיקרא לא רק עם קורא השבבים.

סעיד אלחרומי: לפחות בנושא הזה אני כבר- - -.

איתן כבל: ראיתי באיזה מקום שיש איזו חברה בארץ שבה לעובדים יש שבב תת-עורי ואז העובד, במקום להעביר כרטיס, שם את היד שלו מול הקורא.

איתן כבל: כבר ראיתי את זה.

תמיר גושן: זה בדיוק אותו שבב, שלמעשה מכיל רק מספר, זה המידע שהוא מכיל.

תמיר גושן: בתגובה לשדה המגנטי, כפי שאמרתי, נוצר זרם חשמלי והמספר החד-חד ערכי הזה משודר אל קורא השבבים, שיודע לקרוא אותו.

תמיר גושן: השבב לא פוגע בבריאות בעל החיים.

תמיר גושן: לאחר ההחדרה הוא לא מורגש ולא מפריע ביום-יום, ואין השפעה גם על הייצור, לא על החלב, לא על הבשר, לא על הפוריות, לא על קצב הגדילה, לא על תכולות החלב, לא על הרכב הבשר.

תמיר גושן: השבב לא מקרין לסביבה, אלא כאשר הוא מופעל על ידי השדה המגנטי, ולכן הוא לא מסרטן.

תמיר גושן: הוא לא משמש לאיתור מיקום גיאוגרפי או לאיכון של הגמל או בעל החיים האחר.

תמיר גושן: מבחינת רווחת בעל החיים – מכיוון שמדובר בהחדרה על ידי הזרקה דרך מחט של השבב אל החלל התת-עורי, יש כאב קל בזמן הדקירה, כמו בזריקה, ולאחר מכן השבב מצוי מתחת לעור, הוא לא מזיק.

איתן ברושי: באיזה גיל עושים את זה?

תמיר גושן: זה יכול להתבצע בכל גיל.

תמיר גושן: נהוג בכלבים לעשות את זה- - -

איתן ברושי: אנחנו מדברים על גמלים היום.

איתן כבל: הוא עונה לך.

תמיר גושן: אפשר לעשות את זה בכל גיל.

תמיר גושן: גם בגמלים, הכנסנו בתקנות גיל מקסימלי שבו הגמל חייב להיות מסומן, שהוא שלושה חודשים.

תמיר גושן: אפשר לסמן גם קודם, אין מניעה.

תמיר גושן: גם כלבים, דרך אגב, יש מי שמסמנים קודם.

סעיד אלחרומי: האם זה נע בתוך הגוף לאחר החדרה?

תמיר גושן: יש אחוזים מסוימים, קטנים, של נדידה של השבב בתוך הגוף.

בצלאל סמוטריץ': זה היתרון.

בצלאל סמוטריץ': כך אי אפשר לחתוך את השבב אחרי התאונה.

סעיד אלחרומי: איך לחתוך אחרי התאונה?

סעיד אלחרומי: בשל תאונה אחת לחסל ענף שלם של 4,000 גמלים?

איתן כבל: אני רוצה לדעת האם הנדידה של השבב יש בה משום פגיעה בכל אחד מן הדברים שאתה תיארת.

תמיר גושן: מכיוון שהשבב הוא אינרטי ולמעשה לא מקרין, אין שום פגיעה, לא בבריאות, לא בפוריות, לא בייצור חלב, לא בהרכבים.

תמיר גושן: גם בנדידת השבב – מדובר על אחוזים בודדים.

סעיד אלחרומי: האם בזמן שהחיה נמצאת מול שדה מגנטי, זה יכול לפגוע בה?

בצלאל סמוטריץ': - - -

סעיד אלחרומי: אני יודע, אבל הגמל יכול לעמוד מתחת לכמה מקומות שבהם השדה המגנטי יופעל.

תמיר גושן: זאת קרינת רדיו, קרינה שמצויה מסביב.

תמיר גושן: זה לא דבר שידוע כמזיק.

תמיר גושן: אין עדויות על נזקים שעלולים להיגרם מן הקרינה הזאת.

סעיד אלחרומי: זה עדיין לא נוסה בגמלים.

בצלאל סמוטריץ': עוד שאלות?

בצלאל סמוטריץ': נאמר שזה לא פוגע בכלום.

לאה פדידה: חבר הכנסת סמוטריץ', יכול להיות שבינתי קטנה מבינתך ואתה מבין טוב יותר ממני.

איתן ברושי: גמל הוא חיה מקראית.

איתן כבל: יש לי שאלה, לפני שאני מעביר לחברתי שמבקשת שאלות הבהרה: ידוע לכם האם בעולם יש סוג כזה של סימון?

איתן כבל: אני מדבר לא על כלבים או חתולים, אני מדבר על סוסים וכולי, בכלל על מי שרוצים לסמן את העדר שלהם.

סעיד אלחרומי: אני מוכן להסכים שיהיה עונש של עשר שנים למי שחותך את האוזן של הגמל, אבל לא לפגוע ב-4,000 גמלים.

בצלאל סמוטריץ': הרעיון הוא לייצר הרתעה.

בצלאל סמוטריץ': כל הרעיון של החוק והתקנות הוא שבעל הגמל יישא באחריות אם הגמל שלו גרם לתאונה.

סעיד אלחרומי: בשל הרתעה של מישהו פעם בחמש שנים.

בצלאל סמוטריץ': הרוג אחד – גם הוא חשוב.

סעיד אלחרומי: יש מאות הרוגים בשנה בתאונות דרכים.

איתן כבל: זה עניין מקצועי גרידא.

איתן כבל: הוא לא ייתן מענה לכל הבעיות, וזה לא מספיק, וסיכמתי שאנחנו כוועדה נוביל מייד אחרי זה דיונים כדי לתת מענה לעניין המרעה.

איתן כבל: אף חלק מן הדברים הללו איננו חי בזכות עצמו.

איתן כבל: הוא מרכיב שמחייב גם את זה, גם את זה וגם את זה.

לאה פדידה: אבל הוא לא סתר את זה, כבוד היושב-ראש.

לאה פדידה: שמעתי הרבה על כלבים וחתולים.

לאה פדידה: לא שמעתי על גמלים.

סעיד אלחרומי: משרד החקלאות העביר לנו תקנות לפני חודש וחצי, והחליפו את התקנות.

סעיד אלחרומי: היו דיונים בנושא הזה משנת 1948.

לאה פדידה: נדבר על גמלים.

לאה פדידה: לא על חתולים וכלבים.

איתן כבל: חד-משמעית.

איתן כבל: בשביל שתנוח דעתך, אנא אמור שוב.

איתן כבל: עכשיו אנחנו עוסקים רק בגמלים.

איתן כבל: אבל לפני כן, אנא אמור לי האם יש בעולם, לגבי פרות וסוסים, דבר כזה?

תמיר גושן: מקובל בעולם לא לסמן חיות מייצרות מזון בשבב תת-עורי, מן הטעם הפשוט, שלא רוצים ששבבים יגיעו אל שרשרת המזון.

תמיר גושן: כלומר, למעט סוסים, שבחלק מארצות העולם משמשים למאכל, מסמנים בקר וצאן בשבב שטבוע בתווית שמצויה באוזן.

תמיר גושן: הטעם לכך שהתווית נמצאת באוזן – לא בגלל הקרינה אלא בגלל שהשבב שמצוי מתחת לעור עלול להגיע אל תוך המזון, זה הכול.

סעיד אלחרומי: לכן שאלתי אם השבב נודד בתוך בעל החיים.

איתן כבל: יש כאן הבדל גדול מאוד ממה שהוא אומר.

איתן כבל: יש הבדל בין פוגע- - -

בצלאל סמוטריץ': זה לא פוגע.

בצלאל סמוטריץ': החשש הוא שבתוך הצלחת ימצאו את השבב.

איתן כבל: חד משמעית זה לא פוגע.

איתן כבל: אין כאן שום פגיעה.

איתן כבל: השבב איננו מהווה גורם שפוגע באפשרות של הגמל להתפתח או לתת תנובת חלב.

איתן כבל: לאה פדידה, את יכולה לשאול מה עומד מול מה: האם החשש שהשבב הקטן הזה עלול להגיע לצלחת שלך, כפי שהרבה דברים אחרים לצערנו מגיעים, בסיכוי מסוים.

איתן כבל: דרך אגב, זה גם בעולם של סיכויים, זה לא חד-חד ערכי.

בצלאל סמוטריץ': הרוב לא זז, אבל לפני ששוחטים אז עם המכשיר מוצאים את השבב ומוציאים אותו.

בצלאל סמוטריץ': זה חשש של אחד למיליון.

תמיר גושן: זה לא חשש של אחד למיליון אלא קצת יותר, 5%.

סעיד אלחרומי: הוא אמר שזה לא מקובל.

תמיר גושן: צריך לומר גם שהשבב התת-עורי מבחינת התכונות המובְנות בו הוא אותו שבב שטמוע בתווית אוזן.

תמיר גושן: לא משנה מה בסופו של דבר יוחלט כאן, על מה ללכת, על איזו צורת סימון ללכת, השבב הוא אותו שבב והקרינה היא אותה קרינה.

איתן כבל: תודה.

איתן כבל: חברות וחברים, פרט לחברי חבר הכנסת אלחרומי, שמתנגד התנגדות נחרצת לעניין הזה ויצביע נגד, אני רוצה לשמוע את עמדתם של החברים האחרים לפני שאני עובר להצבעה.

איתן כבל: בבקשה, אדוני.

סעיד אלחרומי: הקשבתי לדברים שאמר חברי כאן.

סעיד אלחרומי: אני לא מקנא באנשי המקצוע ממשרד החקלאות, אני באמת לא מקנא בהם.

סעיד אלחרומי: במשרד החקלאות מתקיים דיון כבר כמה שנים בסוגיה הזאת.

סעיד אלחרומי: רק לפני כמה חודשים היה דיון במשרד החקלאות על השיטה הכי טובה והיו שם כמה הצעות.

סעיד אלחרומי: בסוף הומלץ – יש לי את הפרוטוקול של ההמלצה הזאת – שהפתרון האופטימלי הוא חיבור שבב לאוזן של הגמל, תווית בתוך האוזן.

סעיד אלחרומי: לכן לא בכדִי הגרסה הראשונה של התקנות הייתה שהשבב יהיה בתווית שתימצא באוזן של הגמל.

סעיד אלחרומי: אלה התקנות שקיבלתי.

סעיד אלחרומי: אגיד לכם את האמת: בהתחלה כשקיבלתי את התקנות וראיתי אותן באתר הוועדה נחה נפשי.

סעיד אלחרומי: אמרתי: עם זה אני יכול לשכנע גם את בעלי העדרים ובעלי הגמלים.

סעיד אלחרומי: למרבה הצער ולמרבה ההפתעה, כמה ימים לפני הדיון האחרון של הוועדה, גיליתי שהתקנות שונו ומדברים עכשיו על שבב תת-עורי.

סעיד אלחרומי: יש כאן את הנושא של התעללות בבעלי חיים, התעללות בוטה בבעל חיים, לתפוס אותו ולהכניס לו מתחת לעור את השבב הזה.

סעיד אלחרומי: השבב הזה כשהוא נמצא בשדה מגנטי – ויכול להיווצר שדה מגנטי – עם הקרנה, זה יכול לפגוע בגוף החיה הזאת.

סעיד אלחרומי: לא מקובל בעולם – ואת זה אמר עכשיו חברנו הדוקטור – לסמן בשבב תת-עורי, כי זה יפגע בסופו של דבר בתנובת החלב.

סעיד אלחרומי: הוא אמר שזה לא מקובל בעולם.

תמיר גושן: אמרתי שלא מקובל, אבל לא בגלל פגיעה בתנובת החלב.

סעיד אלחרומי: אשלים את דבריי.

סעיד אלחרומי: חברים, בלי להיכנס לכל מילה שאמרת, שוב, אני לא מקנא באנשי המקצוע במשרד החקלאות שנאלצים לשנות גרסה של תקנות.

סעיד אלחרומי: לפני חודש וחצי הייתה גרסה מסוימת ואחר כך, לרוחו של חברנו כאן וחבר מפלגתו של שר החקלאות, שונו התקנות.

סעיד אלחרומי: עכשיו מכניסים את זה לתוך העור של החיה.

סעיד אלחרומי: לצערי אנחנו הופכים אותה כאן לאומללה.

סעיד אלחרומי: ענף הגמלים בארץ מונה כ-3,500–4,000 גמלים בסך הכול.

סעיד אלחרומי: בכל כמה שונים קורית תאונה בנגב הדרומי.

סעיד אלחרומי: גם לי כואב כתושב הנגב, כאדם, כל טיפת דם שנשפכת כואבת לי מאוד, אבל הפתרון לא שם, הוא לא בהתעללות.

סעיד אלחרומי: הפתרון הוא בהקצאת שטחי מרעה.

סעיד אלחרומי: משם יצמח הפתרון וניפטר מכל הסוגיה הזאת.

סעיד אלחרומי: לכן אני קורא לחבריי להתנגד לתקנות.

איתן ברושי: אדוני היושב-ראש, הוא אומר שלפני הגרסה שמתייחסת לשבב תת-עורי הייתה גרסה קודמת שהתייחסה לשבב באוזן?

תמיר גושן: כן.

תמיר גושן: נערך תהליך ארוך של RIA, שהובילה אותו ד"ר צביה מילדנברג שיושבת כאן.

תמיר גושן: היא הייתה בחופשת לידה ולכן היא לא השתתפה בחלק מן הדיונים הקודמים.

תמיר גושן: היא יכולה להציג את כל השיקולים, את מערך השיקולים שהביא לכך שהחלופה העדיפה בעיני אנשי המקצוע של משרד החקלאות הייתה סימון בתג אלקטרוני באוזן.

תמיר גושן: מכיוון שהבנו שיש התנגדות חריפה מצד מרבית חברי הוועדה המכובדים- - -

סעיד אלחרומי: זה לא נכון.

סעיד אלחרומי: עשיתם סקר בין חברי הוועדה?

סעיד אלחרומי: אתם אנשי המקצוע.

סעיד אלחרומי: אתם צריכים להביא את התקנות באופן מקצועי, לא לעשות סקר בין חברי הוועדה.

סעיד אלחרומי: כאן זה העניין הפוליטי.

איתן ברושי: דובר על אוזן אחת או על שתי האוזניים?

תמיר גושן: דובר על אוזן אחת, על תווית דמוית כפתור.

תמיר גושן: אני מציע שחברתי, ד"ר מילדנברג, תציג את הדברים.

בצלאל סמוטריץ': יש הבדל אחד גדול.

בצלאל סמוטריץ': משרד החקלאות, בצדק, מסתכל על הצד הווטרינרי.

בצלאל סמוטריץ': זה הפררוגטיבה שלו, זה התפקיד שלו.

בצלאל סמוטריץ': הוא אומר: "מבחינה וטרינרית מספיק לי באוזן.

בצלאל סמוטריץ': מצדי, שישימו את זה בזנב.

בצלאל סמוטריץ': העיקר שהגמל מסומן והמשרד יכול לנהל מעקב מחלות אחר הגמל".

בצלאל סמוטריץ': באה ממשלת ישראל, ובעקבותיה גם הוועדה הזאת, ואומרת: דרך התקנות האלה והסימון הזה אני רוצה לפתור עוד בעיה.

בצלאל סמוטריץ': פרט למעקב מחלות, אני רוצה גם להטיל אחריות על בעלי גמלים כדי לגרום להם לשמור על הגמל ולמנוע תאונות דרכים.

בצלאל סמוטריץ': תיכף יסבירו כאן נציגים אחרים.

בצלאל סמוטריץ': בשביל זה לא מספיק תג באוזן.

בצלאל סמוטריץ': זה בדיוק מה שקרה.

סעיד אלחרומי: אבל יש יותר מדי מרחק בהחלטה לסמן בשבב תת-עורי.

איתן כבל: אני רוצה לומר לחברים שהגיעו היום ולא היו בדיונים הקודמים, בואו נעשה סדר.

איתן כבל: לא צריך משטרה ולא צריך אף אחד מהם.

איתן כבל: בואו נציג את הדברים כפי שהם, איך זה התפתח לשבב תת-עורי.

איתן כבל: לא צריך ללכת למיקרופישים באוניברסיטה העברית ולא צריך שום דבר.

איתן כבל: הדברים היו כדלקמן: קודם כול סוכם שצריך סימון.

איתן כבל: הבעיה הייתה שכאשר מגיעים למקום אירוע, כל אחד אומר: "במקרה עברתי וראיתי פה גמל".

איתן כבל: זה דבר אחד.

איתן כבל: אמרנו: צריך שיהיה סימון ותיעוד מראש במאגר.

איתן כבל: באופן טבעי, המקום הראשון שבו אנחנו יודעים שמסמנים הוא האוזן.

איתן כבל: העלו את העניין הזה – זה בתשובה גם ללאה פדידה – ממה נבעה ההצעה על השבב התת-עורי?

איתן כבל: מכיוון שיש חשש, שהוא לא מופרך – אני אומר את זה גם לחבר הכנסת אלחרומי – שכאשר נגיע למקום האירוע, בואו נגיד כך: יכול ולא יקרה.

אבי כהן: אני יכול להגיד שזה קרה.

איתן כבל: תיכף אאפשר לך.

סעיד אלחרומי: אז בואו נמצא דרך נקודתית.

איתן כבל: חבר הכנסת אלחרומי, קודם אני רוצה לעשות סדר בדברים ולהציג את התמונה כולה.

איתן כבל: אמרו – ותיכף המשטרה תציג דוגמאות – שיש אירוע, וברוך השם ברוב המקרים לא חייב שהתאונה תגרום למוות, זה יכול להיות כמעט תאונה, או פגיעה שיוצאים ממנה יחסית בזול.

איתן כבל: ואז כדי שלא יידעו של מי הגמל, הכי קל לבעל הגמל לחתוך את האוזן של הגמל ואז אנחנו חוזרים לאותו מקום ולא עשינו שום דבר.

בצלאל סמוטריץ': עוד נקודה, אנחנו צריכים ראיה שהיא קבילה מבחינה פלילית.

בצלאל סמוטריץ': באוזן אפשר גם לשים תג ואז יבוא מישהו וישתיל שבב של מישהו אחר אחרי שהגמל כבר מת.

בצלאל סמוטריץ': אומרת הפרקליטות: אני צריכה חומר שמאפשר לי להגיש כתב אישום, וזה שבב תת-עורי.

סעיד אלחרומי: על מקרה או שניים שקרו – אפשר למצוא לזה פתרון.

איתן כבל: הבעיה היא שהמקרה או שני המקרים האלה גרמו להרוגים, ועד היום לא מוצאים את מי שגרמו לתאונה ואי אפשר להעמיד אותם לדין כי אין ראיות.

איתן כבל: לאה פדידה, היית צריכה להיות כאן בדיון הקודם כאשר הגיעו כל המשפחות.

לאה פדידה: הייתי כאן.

איתן כבל: עד היום מחפשים.

איתן כבל: כולם יודעים על איזה עדר מדובר ולמי הוא שייך, אבל אי אפשר להביא ראיה.

איתן ברושי: אין שם עדי מדינה?

איתן ברושי: ...

איתן כבל: חברים, קיימתי קודם דיון ארוך עם פחות קריאות.

איתן כבל: שאלנו את משרד החקלאות ותשובתם היא לא "היום הרת עולם".

איתן כבל: הם בסך הכול נתבקשו לתת את עמדתם המקצועית, האם השבב עלול חס וחלילה ליצור פגיעה בתנובת החלב, באיכות הבשר, באותם מרכיבים שעלולים לפגוע בהתפתחות של אותו גמל.

איתן כבל: התשובה שלהם היא שאין פגיעה כזאת, נקודה.

איתן כבל: זה הכול.

איתן כבל: בבקשה, גברתי, ונעבור למשטרה.

צביה מילדנברג: אני אחראית על נושא הגמלים במשרד החקלאות.

צביה מילדנברג: גם עם 3,500 גמלים, אתם רואים שעדיין חשוב למשרד החקלאות לטפל בעניין.

לאה פדידה: כמה מתוכם נקבות?

צביה מילדנברג: יש יותר נקבות מאשר זכרים.

צביה מילדנברג: הזכרים רק מרביעים ואילו הנקבות נמצאות יותר בשימוש.

צביה מילדנברג: בדקנו את כל סוגי הסימון, גם מבחינה וטרינרית וגם מבחינת רווחת הגמל, כאשר רווחת הגמל עומדת כראשונה במעלה.

צביה מילדנברג: היו גם הצעות על תכשיר שנקרא בולוס, שצריך לבלוע אותו לקיבה, כפי שיש לבקר, ולגמל זה הרבה יותר קשה בגלל הצוואר הארוך וזה פוגע ברווחתו, לכן זה מייד נפסל.

צביה מילדנברג: כלומר, כל הדברים שאנחנו הצענו כסימון נבחנו, בראש ובראשונה מבחינת רווחת בעל החיים.

צביה מילדנברג: אני רוצה לחדד משהו.

צביה מילדנברג: שבב התת-עורי הוא בגודל של גרגר אורז.

צביה מילדנברג: כשאתה עושה בדיקת דם לגמל, הקוטר של המחט – זה אותה מחט שמכניסה את השבב.

צביה מילדנברג: כלומר, כאב, פגיעה וצער לגמל אין פה.

צביה מילדנברג: אנחנו עושים דגימות דם.

צביה מילדנברג: היום כשלוקחים מאדם מנת דם – זה אותו קוטר של מחט.

צביה מילדנברג: אז בואו, חברים: כאב זה לא גורם.

צביה מילדנברג: הסימון באוזן וההחדרה של השבב זה אותו דבר מבחינת רווחת הגמל.

צביה מילדנברג: יש מאמרים בעולם שמציינים את כל סוגי הסימון בגמלים, והשתמשנו בספרות מקצועית.

צביה מילדנברג: כלומר, העבודה שלנו מקצועית מאוד.

צביה מילדנברג: אנחנו במשרד החקלאות צריכים שיהיה סימון שהוא יותר שימושי ויותר קל לגמל כאשר אנחנו באים לבדוק אותו.

צביה מילדנברג: נכון שיש ריסון בגמל, שהוא לא פשוט, אבל בכל דבר שעושים עם גמל אנחנו מרסנים אותו – אם זה לרכוב עליו, אם זה לחלוב אותו, אם זה לבדוק אותו, בדיקה שהבעלים שלו עושה לו, או לטפל בפצע הכי קטן שלו, הוא חייב לרסן אותו.

צביה מילדנברג: אז אם זה אנחנו שניגשים לגמל או בעל הגמל, זה אותו דבר.

צביה מילדנברג: הפעולות שאנחנו עושים, הסימון בשבב בעצם חוסך כל פעם ריסון מחדש, כי אם אני באה לעדר ויש בעל חיים אחד חולה בעדר – פעם הייתי צריכה להשכיב ולרסן את כל הגמלים בעדר ולגרום להם מצוקה ולגרום לבעלים שלהם מצוקה.

צביה מילדנברג: היום אני עוברת עם מוט חצי מטר מן הגמל, סורקת אותו, מאתרת את הגמל החולה ורק אותו, מעדר של 30, 100 או 200 ראש, אני מרסנת.

איתן כבל: זה לא הוויכוח, ברשותך.

לאה פדידה: היא מסבירה שלא פוגעים ברווחת בעל החיים.

איתן כבל: התכוונתי לכך שזה לא הוויכוח.

איתן כבל: גם לשיטתו של חבר הכנסת אלחרומי, הוא לא מתנגד לשבב באוזן.

סעיד אלחרומי: או בכל מקום אחר, לאו דווקא באוזן.

סעיד אלחרומי: אפשר לשים חגורה.

צביה מילדנברג: דרך אגב, גמל יכול לפגוע בעצמו עם חגורה ויכול לפרוק את המפרקת שלו.

צביה מילדנברג: זה למשל דבר שפוגע מאוד ברווחת הגמל.

איתן ברושי: אדוני היושב-ראש, חברי הכנסת, יכול להיות שצריך לעשות ניסיון בתקופת ביניים עד שהחוק ייכנסו לתוקפו.

איתן ברושי: יש כאן בעיה גם של אמונות והשקפות.

איתן ברושי: זו לא פעם ראשונה שאנחנו נתקלים במגזר הלא יהודי – אני זוכר למשל שלא הייתה הסכמה להשקות זיתים במים מוּשבים כי הייתה תפיסה שמים כאלה לא ראויים.

איתן ברושי: היום אין בעיה כזאת.

איתן ברושי: צריכה להיות כאן התגברות על התנגדות שנובעת מהשקפות ואמונות.

איתן כבל: תסביר לי איך נעשה את הניסיון.

איתן ברושי: לקחת עדר אחד או קבוצה, בהסכמה עם הבעלים.

איתן ברושי: החוק הזה מתייחס רק ל-4,000 גמלים אבל מדובר על אלפי בדואים, שבלי הסכמות איתם יהיה קשה ליישם את החוק והתקנות, ובכל זאת לא מכניסים גמלים לבית סוהר, אפילו כמעט בכלל לא לקרנטינה.

איתן ברושי: אין ספק שצריך להשתלט על זה.

איתן כבל: מה אתה מציע?

איתן ברושי: לקחת עדר מסוים, בתיאום, ולשים בו את השבב הזה.

איתן כבל: עדר שאתה חושב שיעשה תאונה?

לאה פדידה: התחלנו עם הומור.

לאה פדידה: זה עד הסוף הומור?

איתן כבל: תן לי להסביר לך למה אתה לא בנתיב.

איתן כבל: אם הייתה הבעיה שצריך לבדוק איך זה מתפקד – אתה לא מבין: לא יעזור לך גם אם תביא את משה רבנו, גם אז יגידו לך "לא".

איתן כבל: יש בזה הרבה מרכיבים.

איתן כבל: הרי מה הנקודה?

איתן כבל: אחת, שתהיה לנו הוכחה אם חס וחלילה אירעה תאונה.

לאה פדידה: וגם הרתעה.

איתן כבל: נכון.

איתן ברושי: מאחר ואני חתום על הצעת החוק והעליתי את זה עוד לפני הצעת החוק, בהצעות לסדר וכולי, לא חיכיתי לדיון הזה – ייאמר "לזכות" משרד החקלאות שהיכולת להגיע להמלצות לקחה לכם המון זמן.

איתן ברושי: אני מקווה שבנושאים אחרים, כמו הדיון שיתקיים מחר בוועדת הכספים, תהיו קצת יותר זריזים.

איתן ברושי: לוקח שנתיים ויותר לטפל בדבר הזה.

איתן כבל: נשמה, עזוב את זה עכשיו.

איתן כבל: תן לי להתקדם עם זה.

איתן כבל: אחרת, ייקח עוד שנתיים וחצי.

חיים ילין: איתן ברושי, מה יצא לך מן האמירה הזאת?

איתן ברושי: זאת ביקורת.

איתן ברושי: אני לא חוסך מהם ביקורת.

איתן ברושי: יש להם גם שר שלוקח לו זמן.

איתן ברושי: עכשיו אני חוזר ואומר, יש פה בעיה של הסכמות.

איתן ברושי: מאחר ולחוק הזה ייקח עוד לא מעט ימים- - -

לאה ורון: אדוני, על סדר יום הוועדה מונחות תקנות.

לאה ורון: מרגע שהוועדה מאשרת את התקנות, הן נכנסות לתוקף.

לאה ורון: לא מדובר פה בהליך חקיקה מורכב.

איתן ברושי: אני תומך ביוזמה כדי להיות יותר חזקים בניסיון למנוע את התאונות הקשות מאוד.

איתן ברושי: זה לא תאונה אחת אלא הרבה תאונות.

איתן ברושי: מצד שני, זו לא ישיבה ראשונה.

איתן ברושי: עכשיו יש פה רק חבר כנסת אחד שמגלה התנגדות עיקשת מאוד.

איתן כבל: נחכה שיבואו כל חברי הכנסת האחרים המתנגדים?

איתן ברושי: עכשיו אנחנו ברמדאן, לכן אין להם כוח...

איתן ברושי: אני שואל בכל זאת גם את החברים במשרד החקלאות, האם אפשר למשך תקופה קצרה, במקביל להתקדמות, לעשות ניסוי על קבוצת גמלים ולנסות לשכנע את הבעלים שזה לא נורא?

צביה מילדנברג: כל עדרי התיירות, גם במגזר היהודי וגם במגזר הערבי, מחויבים על פי חוק, על פי תקנות החזקת בעלי חיים שלא לצרכים חקלאיים, פרק ו': עבודה עם בעלי חיים, בשבב.

צביה מילדנברג: זה בסביבות 250–300 גמלים.

צביה מילדנברג: הם משובבים כבר.

איתן ברושי: אלה גמלים שמיועדים לא לחלב אלא לתיירות.

צביה מילדנברג: חלק מהם כן לחלב.

צביה מילדנברג: יש לנו שתי חוות שמשמשות גם לחלב.

צביה מילדנברג: הם משובבים בשבב תת-עורי.

לאה פדידה: כולנו סביב השולחן הזה נזעקנו אחר מקרי המוות המחרידים.

לאה פדידה: השתתפנו בדיונים ובהצעות לסדר.

לאה פדידה: ללא ספק, אני מאוד בעד בעלי חיים.

לאה פדידה: נחה דעתי, לאחר דבריה של ד"ר צביה מילדנברג, שרווחת הגמל עומדת מול עיני משרד החקלאות, זאת הגישה.

לאה פדידה: אבל אם ברצוננו גם להרתיע – זה הרבה יותר חשוב לי מאשר להעניש, למנוע שיקרו בכלל תאונות, ואחר כך גם להעניש, שזה כוח ההרתעה – אין חצי הריון.

לאה פדידה: אנחנו אמורים להיכנס כמה שיותר מהר למבצע התקנת השבב.

לאה פדידה: אני בעד שבב בתוך הגוף על מנת שאפשר יהיה ליישם את זה.

איתן כבל: תודה רבה.

איתן כבל: חיים ילין, בבקשה.

חיים ילין: אדוני היושב-ראש, חברים, אני מכיר את זה בעין הבשור.

חיים ילין: אני יכול להגיד לכם שלהיפך, הם עוד יופתעו כמה תנובת החלב תעלה, הם עוד לא מבינים את זה.

חיים ילין: אבל שימשיכו להתווכח, מה אכפת לי.

חיים ילין: אנחנו צריכים את הגמל כבעל חיים.

חיים ילין: אני חייב להסביר שני דברים.

חיים ילין: משרד החקלאות והחקלאים הם לא נגד רווחת החיה.

חיים ילין: זה קודם כול אינטרס כלכלי בסיסי – ככל שיהיה טוב יותר לחיה כך היא תיתן יותר.

חיים ילין: כך זה בכל העולם.

חיים ילין: לכן כל התפיסה הזאת, שיש אוכלוסייה שנמצאת נגד בעלי חיים, היא משהו לא נתפס.

חיים ילין: אנחנו חייבים את החיה הזאת, גם משפטית, כפי שעשינו עם העז השחורה, אותו דבר.

חיים ילין: זה צריך להיות בסופו של דבר בעל חי במדינת ישראל, שיהיה אפשר להפיק ממנו תרופות ויהיה אפשר לתת לילדים שזקוקים לחלב הזה, שאין להם שום תחליף אחר כאמצעי לגדול, כי הם אלרגיים כמעט לכל דבר ורק את זה הם יכולים לשתות.

סעיד אלחרומי: אני יכול לתת לך ארבע דרכים איך לעקוף את זה, ארבע אופציות ולא רק אופציה אחת.

סעיד אלחרומי: עזוב, אתה בעד, אז תגיד שאתה בעד.

סעיד אלחרומי: אני יודע שאני במיעוט.

חיים ילין: זה לא עניין של מיעוט.

חיים ילין: אני מנסה לדבר אל ההיגיון.

חיים ילין: אני בעל הגמל וחותכים את האוזן של הגמל.

חיים ילין: האם אני נשפט כבעל הגמל?

חיים ילין: עכשיו אין הוכחה.

חיים ילין: אם תכניסו בתוך החקיקה קביעה, שאם נחתכה האוזן ואין שבב באוזן אני כבעל הגמל נושא באחריות- - -

איתן כבל: איך תדע מי זה?

סעיד אלחרומי: גם לשבב ימצאו פתרון, אני מבטיח לך.

סעיד אלחרומי: רק נפגע בגמלים.

נורית קורן: אתה לא פוגע בגמלים.

נורית קורן: זה כמו זריקה.

נורית קורן: כמו עם הכלבים, אותו דבר.

לאה פדידה: ננסה את זה קודם על חברי כנסת.

לאה פדידה: ..

איתן כבל: לא ידעתי ששבב יכול לגרום לכזאת התרגשות.

איתן כבל: ..

חיים ילין: בביומטרי אתה לא יודע אילו מלחמות עולם היו פה סביב השבב הזה.

חיים ילין: לשים שבב תת-עורי, מבחינה מקצועית, ושמענו את זה, לעשות את מה שעושים לבעלי חיים כמו פרות כי יש להם כמות גדולה והמגנט נכנס למקום אחר לגמרי – זה לא אותו בעל חי.

חיים ילין: ממש לא נתפס שאפשר לעשות את הדברים האלה, זה גם נראה לי התעללות.

חיים ילין: לכן הפשרה הזאת – לדעתי זה המקום הכי טוב.

איתן כבל: תודה.

איתן כבל: חבר הכנסת דן סידה, ברוך הבא בצל קורתנו בוועדה, בבקשה.

דן סיידה: תודה.

דן סיידה: אני חייב להגיד כמי שמתנהל בפרקטיקה של הדבר הזה, הייתי סייס שדות של המועצה במשך שש שנים, הרדמתי מאות פרות עם רומפון, עם כל הדברים האלה.

דן סיידה: אני מכיר את הפרקטיקה במציאות.

דן סיידה: לחתוך את האוזן – זה מלאכת יום-יום של כל מגדל בקר שהוא עבריין.

דן סיידה: בדרך כלל האנשים האלה שמשחררים את הפרות הם ממש על גבול העבריינות.

דן סיידה: כאשר מדברים על טרור חקלאי – זה בדרך כלל סוג האנשים שגורמים לדבר: הם משחררים את הפרות שלהם – כאשר אני עבדתי בזה זה היה פרות – שמגיעות לכבישים ונגרמות תאונות.

דן סיידה: אחרי שהרדמת את הפרה והיא שוכבת יש מלחמה מיידית, שאתה חייב לא לעזוב את השטח כי בעל הפרה יגיע משום מקום ויחתוך לפרה את האוזן ויעלים את הראיה.

דן סיידה: ברור לחלוטין שהשבב הוא הפתרון.

דן סיידה: כל מגדל בקר – אני אומר מהזווית של מגדל בקר, אני לא כל כך מכיר את הגמלים, לא התעסקתי עם גמלים – הפחד שלו שהוא לא יודע איפה השבב נמצא.

דן סיידה: גם לא צריך להגיד איפה הוא נמצא, ואפשר לקרוא אותו.

דן סיידה: אני מקווה מאוד שהטכנולוגיה מאפשרת היום לקרוא שבב גם ממרחק של כמה מטרים ולא רק מחצי מטר, כדי שלא תצטרך להרדים.

דן סיידה: מי שיודע את התהליך של תרופת ההרדמה הזאת, מה היא עושה לבעל החיים – היא לא עושה לו טוב.

דן סיידה: אני חושב שאין אפילו חשיבה אחרת, ואני מדבר לאור הניסיון שלי ולא סתם ממחשבות.

דן סיידה: זה השבב, והמקום בגוף שבו יוזרק השבב משתנה, וכמה שיותר שאפשר לקרוא אותו מרחוק.

איתן כבל: תודה.

איתן כבל: נציגי המשטרה, בבקשה.

אבי כהן: אני קצין אגף מבצעים במרחב הנגב.

אבי כהן: בעברי הייתי מפקד תחנת דימונה.

אבי כהן: שמענו את המשפחות – בגזרתי היו רוב האירועים שבהם נחתכה האוזן.

חיים ילין: אל תדבר על האוזן.

חיים ילין: ..

אבי כהן: חבר הכנסת חיים ילין, בגזרה שלך יש הכי פחות אירועים באופן יחסי לגזרות האחרות.

אבי כהן: מדובר על מאות אירועים בשנה של גמלים.

אבי כהן: אני מתייחס בעיקר לכבישי הנגב, ששם זו תופעה משמעותית.

אבי כהן: התקנות והחוק שאתם מובילים אכן יתנו מענה ויצמצמו בצורה משמעותית את היקף תאונות הדרכים במפגש עם בעלי חיים.

אבי כהן: זה יגרום להרתעה, זה יגרום למניעה מצבית ויגרום ליכולת של אכיפה, ואז ניתן להביא לדין.

אבי כהן: כאשר דיברה פה המשפחה של דוד כהן, באירוע שהיה בגזרה של חיים ילין כאשר הוא היה ראש המועצה, שם חתכו את האוזן של הגמל.

אבי כהן: אנחנו היינו שם וראינו.

אבי כהן: לכן אני חושב שאתם מובילים פה דבר נכון.

אבי כהן: אני איש של בעלי חיים, אני אוהב בעלי חיים וכל חיי התעסקתי בסוסים.

אבי כהן: לכן אני אומר את מה שאני אומר.

אבי כהן: על מנת ליצור הרתעה, על מנת ליצור אכיפה נכונה ומניעה מצבית, בעלי העדרים ישימו את העדרים במקומות נכונים.

סעיד אלחרומי: איפה ישימו אותם כאשר אין מרעה?

אבי כהן: אתה לא מקשיב לי עד הסוף.

סעיד אלחרומי: אני מקשיב לך.

סעיד אלחרומי: אמרת שיש מאות אירועים, וזה לא נכון.

סעיד אלחרומי: היו 4–5 תאונות, 6 תאונות.

סעיד אלחרומי: חבל על כל דם שנשפך, אבל להעצים את זה ולהגיד שזה מאות אירועים?

סעיד אלחרומי: עזוב.

סעיד אלחרומי: אתה בעד?

סעיד אלחרומי: תגיד שאתה בעד.

סעיד אלחרומי: לא צריך להתחכם יותר מדי.

איתן כבל: תודה.

איתן כבל: תשובתך נהירה וברורה.

איתן כבל: נציגת משרד המשפטים, בבקשה.

לילך וגנר: אני ממחלקת ייעוץ וחקיקה במשרד המשפטים.

על הפרק: קיבלנו פניות מן הפרקליטות בעניינים שבהם גם אם לא הוסר תג האוזן היה קשה מאוד להגיע לבעלים של הגמל ולהגיד שהגמל היה בחזקתו כאשר התרחשה תאונת דרכים קטלנית, מאחר שאותו בעלים יכול היה לטעון שהוא מכר את בעל החיים למאן דהוא שזהותו אינה ידועה.

איתן כבל: כבר דנו בזה.

לילך וגנר: במצב כזה, גם אם לא מסירים את התג באוזן- - -

איתן כבל: החקיקה אמורה לתת לזה מענה.

לילך וגנר: אנחנו מסדירים כאן חזקה שתהיה בפקודת התעבורה.

איתן כבל: זה כמו – להבדיל אלף אלפי הבהרות – להעביר בעלות על רכב.

איתן כבל: כל עוד לא העברת את הרכב, האחריות עליך.

איתן כבל: הבהרנו את זה וזה מחכה רק לאישור כאן בהצבעה.

לילך וגנר: אם אתם רוצים, נסביר את החזקה.

מרב תורג'מן: עוד נגיע לחזקה ונקרא את הסעיפים.

אני רוצה להזכיר: גברתי היועצת המשפטית תאמר לי איך אנחנו עוברים להקראה ולהצבעה.

מרב תורג'מן: אזכיר שבדיון הקודם הוועדה אישרה כמעט את כל התקנות, למעט העניין של שבב תת-עורי.

מרב תורג'מן: בכל מקום שהייתה התאמה לשבב תת-עורי הוועדה החליטה לא להצביע.

מרב תורג'מן: לכן כרגע צריך לעבור תקנה-תקנה ולראות – קודם כול, יש הגדרות של "שבב", "תווית" ו"תעודת רישום" שצריך להעמיד להצבעה, ולאחר מכן לעבור תקנה-תקנה ולהתאים את התיקון לעניין השבב התת-עורי.

מרב תורג'מן: בנוסף, יש עוד ביטול של תקנה אחת שבטעות הושמטה לטענת משרד החקלאות, שאין בה צורך יותר.

מרב תורג'מן: ואני מזכירה גם את תקנת התחילה, שכרגע משרד החקלאות מציע מועד תחילה שונה מן המועד שהוצע בעבר, והם יסבירו את זה.

איתן כבל: הם הגורם המקצועי.

איתן כבל: אני לא מתווכח יותר מדי.

איתן כבל: גברתי, בבקשה.

מרב תורג'מן: לעניין תקנה 1 – הוועדה אישרה את פסקאות (1)-(4), למעט הגדרת "שבב" שבפסקה (4) להגדרות.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 8

איתן כבל: נמנעים – אין פסקאות (1)-(4), עם ההגדרה "שבב", בתקנה 1 נתקבלו.

איתן כבל: 8 בעד, אחד נגד.

איתן כבל: הפסקאות נתקבלו.

לאה ורון: חבר הכנסת איתן ברושי מצביע במקום חברת הכנסת איילת נחמיאס ורבין, חבר הכנסת סעיד אלחרומי מצביע במקום חבר הכנסת דב חנין, חבר הכנסת חיים ילין מצביע במקום חברת הכנסת עליזה לביא, חבר הכנסת דן סידה מצביע במקום חבר הכנסת יצחק וקנין, חבר הכנסת בצלאל סמוטריץ מצביע במקום חברת הכנסת שולי מועלם-רפאלי.

איתן כבל: מי בעד?

איתן כבל: מי נגד?

איתן כבל: מי נמנע?

איתן כבל: בעד – 8

איתן כבל: נמנעים – אין פסקה (5) בתקנה 1 נתקבלה.

איתן כבל: פסקה (5) נתקבלה.

מרב תורג'מן: אני עוברת לתקנה 2, שכאמור אושרה, למעט התיקון בה באשר לשבב.

איתן כבל: מי בעד התיקון בתקנה 2? ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 8

איתן כבל: נמנעים – אין תקנה 2 נתקבלה.

איתן כבל: תקנה 2 נתקבלה.

מרב תורג'מן: תקנה 3 ותקנה 4 שמתקנת את תקנה 5(א) לתקנות העיקריות אושרה.

מרב תורג'מן: תקנה 4 שמתקנת את תקנה 5(ב) לתקנות העיקריות – גם כאן

מרב תורג'מן: נדרש לאשר את התיקון.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 8

איתן כבל: נמנעים – אין תקנה 4 שמתייחסת לתקנה 5(ב) לתקנות העיקריות נתקבלה.

איתן כבל: התקנה נתקבלה.

מרב תורג'מן: סעיף קטן (ג) שבתקנה 5 לתקנות העיקריות טרם אושר.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 8

איתן כבל: נמנעים – אין תקנה 4 שמתייחסת לתקנה 5(ג) לתקנות העיקריות נתקבלה.

איתן כבל: התקנה נתקבלה.

מרב תורג'מן: הסעיפים הקטנים (ד) ו-(ה) בתקנה 5 לתקנות העיקריות אושרו כבר.

מרב תורג'מן: תקנה 5 אושרה גם היא.

מרב תורג'מן: אני עוברת לתקנה שכותרת המשנה שלה היא "ביטול תקנה 6".

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין תקנה ** לפני תקנה 6 נתקבלה.

איתן כבל: 7 בעד, אחד נגד.

איתן כבל: התקנה נתקבלה.

מרב תורג'מן: תקנות 6 ו-7 אושרו.

מרב תורג'מן: אני עוברת לתקנה 8.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין תקנה 8 נתקבלה.

איתן כבל: תקנה 8 נתקבלה.

מרב תורג'מן: אני עוברת לתקנה 9.

מרב תורג'מן: גם כאן זה רק התאמה כדי להכניס את עניין השבב.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין תקנה 9 נתקבלה.

איתן כבל: תקנה 9 נתקבלה.

מרב תורג'מן: תקנה 10(א) לא אושרה, יחד עם עניין השבב.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין תקנה 10(א) נתקבלה.

איתן כבל: התקנה נתקבלה.

מרב תורג'מן: יש תיקון בתקנה 18(2).

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין תקנה 18(2) נתקבלה.

איתן כבל: התקנה נתקבלה.

מרב תורג'מן: בתקנה 20, שמתייחסת לתקנה 16א לתקנות העיקריות, בתקנת משנה (א), פסקאות (1)-(2) אושרו ואילו פסקה (3) אושרה בלי השינוי של השבב.

מרב תורג'מן: מדובר פה על סעיפי העונשין.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין בתקנה 20, תקנה 16א(א)(3) לתקנות העיקריות נתקבלה.

איתן כבל: התקנה נתקבלה.

איתן ברושי: לא שמענו את עמדת משרד האוצר.

איתן כבל: אנחנו באמצע ההצבעה.

איתן כבל: תתאפק עם ההתלהבות.

איתן כבל: נציגת משרד האוצר כבר הייתה פה.

איתן ברושי: התאפקתי עד עכשיו.

איתן ברושי: אולי אין להם מה להגיד.

איתן כבל: לא תחסום שור בדישו...

לאה פדידה: אתה מכיר כך את איתן ברושי?

לאה פדידה: היום הוא שונה.

איתן כבל: איתן היום – "חבל על הזמן".

איתן כבל: את כל הבדיחות שהוא לא סיפר בכל השנה, היום הוא מספר...

מרב תורג'מן: בתקנה 20, שעניינה הוספת תקנה 16א בעניין העונשין, אני מדברת על סעיף קטן (ב), פסקה (1).

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין בתקנה 20, פסקה 16א(ב)(1) בתקנות העיקריות נתקבלה.

איתן כבל: התקנה נתקבלה.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין בתקנה 20, בתקנה 16א(ב) לתקנות העיקריות, פסקאות (3)-(4) נתקבלו.

איתן כבל: התקנה נתקבלה.

מרב תורג'מן: יתר הפסקאות אושרו, וגם התוספת לעניין הטופס.

מרב תורג'מן: אני עוברת לתקנה 22, שעניינה תחילה.

מרב תורג'מן: לפי הנוסח שמונח בפני חברי הוועדה, המשרד מציע להאריך את מועד התחילה, כך שבמקום "30 ימים" יהיה "שישה חודשים" מיום הפרסום של התקנות.

בצלאל סמוטריץ': אי אפשר לתת חצי שנה לתחילה ועוד חצי שנה לתחילה של תקנה 22(ב) בעניין הריבית.

בצלאל סמוטריץ': אם אנחנו מאריכים את התקופה אז קחו חצי שנה, אבל בחצי השנה הזאת כולם צריכים להתארגן.

איתן כבל: משרד החקלאות ומשרד המשפטים, מה עמדתכם?

איתן כבל: אני חושב שאתה צודק אבל תיכף נשמע.

מרב תורג'מן: אני מזכירה שסעיף 16א הוא סעיף העונשין, כלומר ההוראות המהותיות יהיו קיימות, רק לא ניתן יהיה להעמיד לדין בעניין.

איתן כבל: זה יכניס את כולם לסד זמנים.

איתן ברושי: כמה זמן אתם צריכים כדי להתארגן?

תמיר גושן: הליכי הרכש – מכרזים וכל הפרוצדורה מסביב – זה 4 חודשים, ועוד זמן עד אספקה והכשרה של אנשים.

תמיר גושן: לצערי הרב, זה יארך כחצי שנה, וזאת הערכה אופטימית.

תמיר גושן: הליכי הרכש, לצערי הרב, ארוכים מאוד.

איתן ברושי: תן להם פטור ממכרז.

איתן כבל: מפתיע אותי שצריך עכשיו לקיים על זה דיון.

איתן כבל: מה אתם מציעים?

ברק שדיאור: בתקנת משנה 22(א) מבקשים חצי שנה, ואילו לגבי תקנת משנה 22(ב) אפשר לקצר.

הגר סלקטר: אני ממשרד המשפטים.

הגר סלקטר: עד עכשיו היה פער בין זמן ההיערכות של משרד החקלאות, כדי להיות מסוגל להתחיל לסמן, לבין הפיכת חלק מן התקנות לפליליות.

הגר סלקטר: בעצם הוצע עכשיו לקצר את התחולה של תקנת משנה (ב), כלומר את התחולה העונשית.

הגר סלקטר: השאלה האם אתם צריכים פער בין זה שתהיו ערוכים לסמן בתום חצי השנה, ורק אז תתחילו לסמן בפועל?

לאה פדידה: אמרת שייקח לך חצי שנה תהליך הרכש וההכשרה.

מרב תורג'מן: אבל בלי סימון.

מרב תורג'מן: סימון מתחיל אחרי חצי שנה.

סעיד אלחרומי: לא צריך סימון.

סעיד אלחרומי: אפשר להאשים את האנשים כבר עכשיו, לפני הסימון.

סעיד אלחרומי: ..

איתן כבל: אדוני ממשרד החקלאות, קודם כול, חצי שנה זה חצי שנה, זה מועד התחילה.

איתן כבל: הרי מה יקרה?

איתן כבל: בואו קודם כול נתפלל שתוך כדי ההסדרה לא יהיו חס וחלילה תאונות.

איתן כבל: אלה לא שני דברים שאמורים לבוא אחד במקום השני.

איתן כבל: הרי זה תהליך.

איתן כבל: לא צריך להמתין.

איתן כבל: יכול להיות חס וחלילה שדווקא העדר שסומן הוא זה שלא – אני מתכוון, זה לא שעושים עכשיו התאמה ועד שלא מסיימים לסמן את כולם צריך לחכות.

איתן כבל: זה לא עובד כך.

איתן כבל: יש חצי שנה להיערכות.

איתן כבל: התיקון לחוק העונשין נכנס לתוקף.

איתן כבל: עדר שכבר סומן – סומן.

איתן כבל: באופן טבעי, אם העדר עדיין לא סומן "אכלנו אותה".

איתן כבל: נחכה עד הגמל האחרון שיסומן?

בצלאל סמוטריץ': אף שופט לא יכניס לכלא אם יגידו שגמל לא סומן, אבל מי שסומן ותלש את התג עבר עבירה.

איתן כבל: מבחינתי זה חצי שנה.

איתן כבל: זה מתחיל לפי קצב הסימון.

בצלאל סמוטריץ': הייתי מוחק את תקנת משנה 22(ב).

בצלאל סמוטריץ': שישה חודשים – הכול ביחד.

איתן כבל: נכון.

איתן כבל: אין לזה שום סיבה, אין לזה רבותא, כפי שאנו אומרים.

מרב תורג'מן: בתקנה 22, בתקנת משנה (א), המלים "למעט האמור בתקנת משנה (ב)" יימחקו.

מרב תורג'מן: זה יהיה: תקנת משנה (ב) תימחק.

איתן כבל: נתפלל שזה לא יקרה.

לאה ורון: אדוני מעמיד להצבעה את תקנה 22 וכן את התקנות כולן.

איתן כבל: אני מעמיד להצבעה את תקנת התחילה.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין תקנה 22, עם התיקון שהוכנס בה, נתקבלה.

איתן כבל: 7 בעד, 1 נגד.

איתן כבל: התקנה נתקבלה.

איתן כבל: אני מצביע על כל התקנות.

מרב תורג'מן: לרבות השבב התת-עורי.

מרב תורג'מן: אם נמצא שנדרשת עוד התאמה, נתקן.

איתן כבל: בבקשה, מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין תקנות מחלות בעלי חיים (סימון גמלים) (תיקון), התשע"ח-2018 נתקבלו.

איתן כבל: 7 בעד, 1 נגד.

איתן כבל: התקנות נתקבלו.

איתן כבל: ובא לציון גואל.

איתן כבל: אנחנו עוברים עכשיו להצעת החוק.

מרב תורג'מן: אזכיר שהצעת החוק כללה הסדר גם לעניין הרישום וגם לעניין הסימון.

מרב תורג'מן: הואיל ושני הנושאים האלה הוסדרו כרגע בתקנות, כל שנשאר בהצעת החוק הוא סעיף החזקה, שמייד אקרא, וכמובן כבר אין טעם בסעיף המטרה.

מרב תורג'מן: מכיוון שמדובר בסעיף שהיה תיקון עקיף לפקודת התעבורה, כל מה שייוותר בהצעת החוק הזאת הוא תיקון לפקודת התעבורה.

מרב תורג'מן: אקרא את הנוסח.

מרב תורג'מן: אנחנו למעשה מפנים לתקנות.

מרב תורג'מן: מכיוון שאנחנו לא יכולים להפנות לתקנות בחקיקה ראשית, אנחנו למעשה מפנים לפקודה שמכוחה הותקנו התקנות האלה שמחייבות הקמת מרכז רישום.

מרב תורג'מן: ההגדרה הזאת נועדה לצורך התאמה לתקנות התעבורה, לנוסח התקנות כיום.

מרב תורג'מן: התקנות לאו דווקא נוקטות במונח "מחזיק" אלא גם "מי שמוליך או משגיח" ולכן נדרשה ההתאמה.

בצלאל סמוטריץ': יש לי שאלה אחת.

בצלאל סמוטריץ': סעיפים קטנים (ב) ו-(ג) מדברים על זה שבעל בעל-החיים מסר את החזקה ושהמחזיק מסר למישהו אחר.

בצלאל סמוטריץ': מה קורה כאשר הבעלים מסר את הבעלות?

בצלאל סמוטריץ': צריך לכתוב: "הוכיח בעליו של בעל החיים למי מסר את החזקה או את הבעלות בבעל החיים".

בצלאל סמוטריץ': כלומר, התקנות מדברות על המחזיק, ואנחנו קובעים חזקה שהבעלים הוא המחזיק אלא אם כן הוא העביר למישהו אחר.

לילך וגנר: בדיוק, זה מה שרצינו להבהיר.

לילך וגנר: החזקה היא לא חזקת בעלות אלא חזקת החזקה, והחזקה ניתנת למסירה.

לילך וגנר: בהקשר הספציפי הזה, הנטל עובר לאותו בעלים רשום להוכיח שהוא לא המחזיק.

בצלאל סמוטריץ': האם יש הלימה בין גיל האחריות הפלילית לבין הגיל שבו לגיטימי למסור לאדם את הגמל?

לילך וגנר: שוב, זה לא שאנחנו כרגע אומרים למי מותר לאדם למסור את הגמלים שלו.

חוה ראובני: בתקנות התעבורה, תקנה 140 אומרת שמי שלא מלאו לו 12 שנים לא יוליך בעל חיים בדרך ולא ירכב עליו, ולא ימסור אדם את ההשגחה על בעל חיים בדרך למי שלא מלאו לו 12 שנים.

חוה ראובני: לפי זה להוציא את הכלב לטיול מתחת לגיל 12 זה עבירה.

בצלאל סמוטריץ': גיל האחריות הפלילית היום הוא גיל 12, אבל גם על מוות ברשלנות אף אחד לא ישלח לכלא ילד בן 12.

בצלאל סמוטריץ': יש לנו כרגע מטרה לייצר מצב שמדינת ישראל יכולה להטיל אחריות על מי שפשע והתרשל בהשגחה על בעל החיים וכתוצאה מכך נגרמה תאונת דרכים.

בצלאל סמוטריץ': עלינו להיזהר, שאנחנו לא נסתום פרצה אחת ונפרוץ פרצה אחרת.

בצלאל סמוטריץ': נקודת המוצא היא שהאדם שנושא באחריות תמיד יעשה הכול כדי להוריד מעצמו את האחריות.

בצלאל סמוטריץ': כל הבעיה שהתחלנו ממנה, שהבעלים מספר סיפור ואומר שהוא מכר את בעל החיים.

לילך וגנר: אז מהיום הוא כבר לא יספר את הסיפור הזה.

איתן כבל: סליחה, אני לא מוכן לזה, לא יהיו פה שאלות ותגובות.

איתן כבל: בשביל זה יש בית משפט.

איתן כבל: אני לא בא להחליף, לא את המשטרה שצריכה לחקור את האירוע ולא את בית המשפט.

רועי פולקמן: אבל למה לא להוסיף שורה, שלא תימסר חזקה לקטין?

סעיד אלחרומי: לפי דעתו של חברי כל בית משפט ירשיע אותו.

בצלאל סמוטריץ': אתה מגן על עבריינים?

סעיד אלחרומי: לא צריך בית משפט.

סעיד אלחרומי: לפי דעתך לא צריך בית משפט.

איתן כבל: אתה רוצה שאסיים את הדיון?

איתן כבל: הבנתי את דבריך, אבל אתה מגזים, ואגיד לך למה.

איתן כבל: בחקיקה שאני מכיר מעולם התחבורה, והעברנו אותה פה, יש גם הגבלות לעניין העברת רישום רכב על שם קטין.

איתן כבל: יש שם עניינים דומים.

איתן כבל: יש היום את האיסורים האלה.

בצלאל סמוטריץ': שאלתי שאלה כי מדובר עכשיו על חזקה.

איתן כבל: הייתה תופעה שניסינו לפתור אותה – חוה ראובני, תתקני אותי, למרות שניסית "להשתבלל" בדיון הזה אבל הגענו אליך למרות הכול- - -

חוה ראובני: הגענו לפקודת התעבורה.

איתן כבל: נכון.

איתן כבל: התפתחה תופעה שאנשים רצו להתחמק, למשל מתשלום מס.

איתן כבל: טיפלתי באופן אישי באבא שנכנס לכלא והבת שלו הייתה קטינה בת 10 שנים.

איתן כבל: הוא רשם את האוטו על שמה, ואז מכר את האוטו.

איתן כבל: בגלל שהוא היה בכלא לא ביצעו את ההעברה.

איתן כבל: הקונה עשה עבירות עם הרכב והילדה התחילה לקבל דוחות על סך 30,000 שקל מעיריית נתניה ועל סך 20,000 שקל מעירייה אחרת.

איתן כבל: היא לא קשורה, אין לה רישיון רכב, אבל היא בתוך התהליך.

איתן כבל: זה סיפור הזוי.

בצלאל סמוטריץ': אבל יש הבדל גדול.

בצלאל סמוטריץ': לעניין דוחות תנועה החזקה מדברת על בעלות, מי שרשום במרשם.

בצלאל סמוטריץ': אם זה היה גם כאן לא הייתי שואל.

בצלאל סמוטריץ': מכיוון שעכשיו הסבירו לנו שמה שקובע זה החזקה, אז האבא יגיד: "אני הבעלים ונתתי את העדר לילד".

בצלאל סמוטריץ': מאותו רגע, אין מי שנושא באחריות פלילית.

איתן כבל: אני לא רואה את האבות הבדואים עכשיו- - -

בצלאל סמוטריץ': אדם רצח ולא ייטול אחריות?

בצלאל סמוטריץ': אתה מגן על רוצחים?

סעיד אלחרומי: אני לא מגן על רוצחים.

סעיד אלחרומי: אתה עכשיו מחסל ענף שלם, אתה והחבורה שלך.

סעיד אלחרומי: לקחת את הגמלים כפרויקט אישי.

בצלאל סמוטריץ': אתה היית אמור לתמוך בזה.

סעיד אלחרומי: אני תומך בכך שיסמנו את הגמלים, אבל אתה רוצה לפגוע בענף שלם.

סעיד אלחרומי: אמרתי את זה כבר מהדיון הראשון.

איתן כבל: בצלאל סמוטריץ, במקום שנתמוך ונעמוד מאחורי זה, אתה מנהל כאן דיון פוליטי.

איתן כבל: זה לא מעניין אותי.

סעיד אלחרומי: אתה לא תושב הנגב ולא אכפת לך מהנגב.

איתן כבל: סעיד אלחרומי, די, מספיק, חאלס.

איתן כבל: לאן לקחת אותי?

איתן כבל: תן לי לסיים את העניין הזה מבחינה מקצועית.

איתן כבל: תמיד אני כופר בעובדה שמייד כשמע

איתן כבל: בירים חוק כולם רושמים את הרכוש על שם הילדים שלהם.

איתן כבל: כל היום אנחנו עסוקים ב"כולם", ב"אם" ו"אם" ו"אם", אין גבול להתניות.

איתן כבל: גם אחרי שנעביר את החוק יהיו מי שימצאו דרך להתחמק, "לתחמן".

איתן כבל: בשביל זה יש חוקים.

איתן כבל: מה שאנחנו עושים זה לתת לבית המשפט את הכלים כדי להתמודד.

איתן כבל: זה יכול לקרות גם בחברה היהודית, לא הבדואית, שאדם מראש רוצה להתחמק, עם גמלים, ומראש רושם אותם על שם הילד הקטין שלו, ואומר: "לא יקרה כלום, לא קרה כלום, ואם יקרה – יש לי את הביטוח הזה".

איתן כבל: אלה דברים שלצערנו הם עניין של יום ביומו.

איתן כבל: אני לא חושב שעכשיו בדואים מחלקים את הירושה מגיל אפס.

מרב תורג'מן: אבל הבעלים צריך להוכיח שהוא העביר את החזקה.

מרב תורג'מן: הראיה עליו.

בצלאל סמוטריץ': אבל הילד יודה.

איתן כבל: אתה מנהל אתי עכשיו דיון של בית משפט.

לילך וגנר: השאלות הללו יכולות לעלות במגוון של חזקות במשפט הפלילי.

לילך וגנר: למשל כאשר רכב נתפס עם סמים, יגידו: "מכרתי אותו לקטין".

לילך וגנר: זה יכול לעלות במגוון של מצבים.

לילך וגנר: בתי המשפט לא תמימים.

לילך וגנר: הנטל עובר לצד שני להוכיח.

לילך וגנר: לא על המשטרה ועל הפרקליטות מוטל הנטל להוכיח מי המחזיק בפועל אלא הנטל עובר לצד השני.

לילך וגנר: לא כל תירוץ שיגיד אדם יתקבל בבית המשפט.

איתן כבל: עמדתך ברורה.

רועי פולקמן: יש לנו גישה לא לחוקק חוקים שיעשו עבודה קשה לבית המשפט.

רועי פולקמן: אנחנו רוצים חוקים בהירים.

רועי פולקמן: לכן אני שואל את היועצת המשפטית האם ניתן להגדיר שהעברת חזקה לקטין מתחת לגיל 18 לא תיחשב לדין העברת האחריות.

רועי פולקמן: כלומר, מה הבעיה לנסח סעיף, שלא תיחשב העברת חזקה לקטין?

מרב תורג'מן: פקודת התעבורה היא לא המאטריה כדי להסדיר העברות חזקה.

רועי פולקמן: שזה לא ייחשב לעניין הדין הפלילי.

סעיד אלחרומי: אפשר להשליך על מקומות אחרים.

סעיד אלחרומי: אתה תסתבך עם זה.

איתן כבל: הוא לא צריך כי החוק היום כבר נותן לזה מענה.

בצלאל סמוטריץ': לא אומרים שאסור לו להעביר.

בצלאל סמוטריץ': שיעביר, אבל לעניין החזקה- - -

מרב תורג'מן: הוא יוכיח.

איתן כבל: נו, באמת, אתה עושה מבתי המשפט בדיחה?

רועי פולקמן: למה לא – גם כדי להיטיב עם האוכלוסייה – לומר: דעו לכם- - -

סעיד אלחרומי: ולכבול את ידי בית המשפט.

סעיד אלחרומי: זה מה שאתה רוצה.

רועי פולקמן: אגיד לחבר הכנסת אלחרומי למה זה הקלה.

רועי פולקמן: אתה אומר לבעלים: אתה רוצה לתת לבן שלך לרעות את הגמלים?

רועי פולקמן: אתה יכול.

סעיד אלחרומי: זה לא יעבור שום נוסחה משפטית.

סעיד אלחרומי: זה לא נכון.

רועי פולקמן: זה הבהרה.

רועי פולקמן: זה לא צריך להגיע לבית המשפט.

רועי פולקמן: צריך להגיד בחקיקה שאם אתה מעביר- - -

מרב תורג'מן: זה לא יכול לא להגיע לבית המשפט כי זה הגשת כתב אישום בגין עבירה פלילית.

רועי פולקמן: ברור שבאכיפה זה יגיע לבית משפט, אבל ההבהרה צריכה להיות בחוק.

רועי פולקמן: הוא צריך לדעת, זה צריך להיות כתוב בלשון החוק, שהעברה לקטין לא תזכה אותו מאחריות.

רועי פולקמן: זה צריך להיות כתוב פה.

רועי פולקמן: אם יש כפילות, בואו ננסח את זה.

רועי פולקמן: מה הבעיה?

מרב תורג'מן: למה לא? הוא כבר בגיל האחריות הפלילית.

רועי פולקמן: כי עדיין אנחנו חושבים שזה לא הגיוני ואנחנו רוצים לתקן את זה.

רועי פולקמן: זה לקונה בחוק התעבורה.

איתן כבל: השאלה היא מאיזה גיל יש אחריות פלילית.

לילך וגנר: מגיל 12.

איתן כבל: אם הוא רוצה "לדפוק" את הילד שלו – הרי בסוף זה יגיע לבית המשפט.

איתן כבל: מה, זה מאפיה, הקוזה נוסטרה, שהוא עושה את זה לילד שלו?

איתן כבל: אני לא מקבל את זה.

איתן כבל: חברים יקרים, תראו מאין התחלנו ולאן נסחפנו.

רועי פולקמן: למה לא לעשות חוק בהיר?

איתן כבל: כי החוק נותן היום מענה.

רועי פולקמן: הוא לא נותן.

סעיד אלחרומי: הוא נותן, ועוד איך.

איתן כבל: יש כאן את הצוות המקצועי של משרד המשפטים.

איתן כבל: הרי הם לא רוצים לעשות עכשיו חוק שהוא חצי חוק.

איתן כבל: אין כאן עמדה אידיאולוגית, כאן זה לא אידיאולוגיה.

איתן כבל: כאן זו עמדה מקצועית פשיטא, הכי בסיסית, שאומרת שהחוק הקיים כבר נותן לזה מענה.

איתן כבל: אני, בלי השכלה משפטית, הבנתי את זה כך.

איתן כבל: אתה חושב ששופט רואה ילד בן 12 והבעלים אומר לו: "אני לא מכיר, לא יודע, קמתי הבוקר וראיתי את זה עם הילד שלי"?

איתן כבל: חבר'ה, נו, באמת, אל תעשו את זה בצורה כל כך קיצונית.

איתן כבל: זה מעמיד אותנו במקום קצת – באמת אני אומר את זה.

איתן כבל: כאשר התכוונתי שחוק יהיה ישר מאוד – לא להגזים גם לצד השני.

איתן כבל: אז לא צריך שופטים, נעשה הכול במחשב.

איתן כבל: אני מבקש מכם לרדת מן העניין הזה.

איתן כבל: תודה.

מרב תורג'מן: אפשר לעבור להצבעה.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 5

איתן כבל: נמנעים – אין סעיף 6 בהצעת חוק להסדרת רישום וסימון של בעל חיים ואחריות בעליו או המחזיק בו, התשע"ח-2018 נתקבל.

איתן כבל: 5 בעד, אחד נגד.

איתן כבל: הסעיף נתקבל.

מרב תורג'מן: נותר רק סעיף התחילה.

מרב תורג'מן: בנוסח המקורי דובר על חודשיים.

מרב תורג'מן: אני מניחה שבעקבות הדחייה של חצי שנה אז גם פה צריך לתת חצי שנה מיום הפרסום.

איתן כבל: אני מעלה את הסעיף להצבעה.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: מי נמנע?

איתן כבל: בעד – 5

איתן כבל: נמנעים – אין סעיף 7 בהצעת חוק להסדרת רישום וסימון של בעל חיים ואחריות בעליו או המחזיק בו, התשע"ח-2018, עם התיקון שהוכנס בו, נתקבל.

איתן כבל: 5 בעד, אחד נגד.

איתן כבל: סעיף התחילה נתקבל.

בצלאל סמוטריץ': אני מבקש רשות דיבור במליאה.

בצלאל סמוטריץ': אני רוצה להודות מאוד ליושב-ראש ולצוות הנהדר של הוועדה, ללאה ורון וליועצת המשפטית.

בצלאל סמוטריץ': אני מבקש להודות לכל אנשי הממשלה.

בצלאל סמוטריץ': התהליך הזה לקח זמן רב.

בצלאל סמוטריץ': חשבתי שהוא צריך לקחת פחות זמן, אבל ברוך השם הוא עבר.

בצלאל סמוטריץ': אני רוצה להודות גם לאנשי המשטרה, גם לאנשי הפרקליטות, משרד המשפטים, משרד החקלאות, משרד התחבורה, לכולם.

בצלאל סמוטריץ': כפי שאמר יושב-ראש הוועדה לאורך כל הדיונים, זה פלח מסוים בפתרון הכולל.

בצלאל סמוטריץ': פניתי לשר התחבורה ואמרתי שצריך לרסס בצדי דרכים כדי שלא תהיה שם צמחייה ואז גמלים יבואו לאכול שם.

בצלאל סמוטריץ': יש מגוון מענים משלימים שכולנו צריכים לתת כדי שהתופעה הזאת תיפסק ונוכל להציל חיי אדם.

בצלאל סמוטריץ': זו המטרה של כולנו.

בצלאל סמוטריץ': תודה לרועי פולקמן.

איתן כבל: אני מודה לך על ההצעה.

איתן כבל: אנחנו מודים לכל אנשי המקצוע.

איתן כבל: אני חושב שהוצאנו עבודה טובה מתחת ידינו.

איתן כבל: אני אומר גם לחבר הכנסת אלחרומי, בוודאי לי כמייסד השדולה של זכויות בעלי החיים אין כוונה לפגוע- - -

סעיד אלחרומי: לא כך התקבל הרושם.

איתן כבל: זה ממש לא כפי שאמרת.

איתן כבל: אני מודה לכם.

איתן כבל: הישיבה נעולה.